text: Reddet af sin ansigtsmaske
  19 januar 2011 kl. 11.30
  Det var yderst heldigt, at en mand i går overlevede en ulykke på DLG i Bredebro. Manden blev begravet i korn, men blev reddet.
  Manden kom fra firmaet SSG i Aabenraa. Firmaet udfører industri-rengøring. Distriktschef Per Henriksen fra SSG oplyser, at medarbejderen mange gange før har været ude på en tilsvarende opgave.
  
  Siloen skulle fyldes
  Medarbejderen var nede i en silo for at gøre den ren, før den skulle fyldes med korn. Han hang i en speciel stol, som altid bliver brugt i forbindelse med rengøring.
   
  Under arbejdet er det normalt at stå på det korn, der er i siloen. Det er et næsten fast underlag.
   
  Når medarbejderen skal dybere ned i siloen for at gøre rent, skal noget af kornet tages ud i bunden af siloen. På den måde bliver kornet ustabilt at stå på, og her er medarbejderen øjensynligt sunket ned, så han blev næsten dækket.
  
  På job igen i dag
  En kollega blev hurtigt opmærksom på, hvad der var sket og hentede hjælp.
   
  Redningsfolk brugte en pumpe for at suge korn ud af siloen, indtil SSG-medarbejderen kunne hjælpes fri. Han havde ansigtsmaske på, og det er nok årsagen til, at han klarede sig, selvom han blev næsten helt begravet i korn. 
  Han var noget fortumlet, men han mødte på arbejde i morges.
  